Overfaldet på den svenske provokunstner Dan Park 1. januar var politisk motiveret, mener kunstneren.

»Jeg har jo været meget i medierne på grund af min kunst. Jeg tror, det var autonome eller venstreorienterede. Det var det selvfølgelig, for de råbte nazisvin. Så det har nok været politisk motiveret, fordi de mener, jeg laver racistisk kunst. Det var ikke bare et tilfældigt overfald«, siger Dan Park til Politiken.

Ud på natten nytårsaften vandrede han med et par venner til den tomme grund på Jagtvej 69 på Nørrebro, hvor Ungdomshuset lå, før det blev ryddet og revet ned. Her mener han, at overfaldsmændene har genkendt ham og ventet, til han var alene.